Viestintävälineet ympäri maailmaa ovat uutisoineet startup-tapahtuma Slushin kävijät tervetulleeksi toivottaneesta mainoslakanasta.

Slushin sisäänkäynnillä oleva banneri herätti huvitusta messuvieraissa. PETRI ANTTILA / SLUSH

Kaikki alkoi internetin etusivuksikin kutsutusta Redditistä. Mistäpä muualtakaan.

Redditiin lisättiin lanka eli keskusteluketju, jonka aloitusviestissä ei ollut muuta kuin kuva Slushin mainosbannerista. Bannerissa lukee vapaasti suomennettuna kutakuinkin näin:

- Kukaan täysijärkinen ei tulisi Helsinkiin marraskuussa. Paitsi sinä, senkin kovis. Tervetuloa.

Loppu on historiaa. Eri viestintävälineet poimivat kuvan Redditistä ja kirjoittivat uutisen. Useat ovat tarttuneet bannerin sanaan badass (kovis).

Aiheeseen tarttuneita ovat muun muassa Fortune, The Telegraph, New Zealand Herald, Independent, Daily Edge, Business Punk, Elsewhere ja monet muut.

Osa medioista kertoo virheellisesti bannerin löytyvän lentokentältä, vaikka todellisuudessa se sijaitsi Messukeskuksen edessä Slushin sisäänkäynnillä.

The Independentin haastattelema Slushin toimitusjohtaja Marianne Vikkula toteaa, että marraskuisesta Helsingistä on melko vaikeaa kirjoittaa mairittelevia mainostekstejä.

- Olet ehkä nähnyt kuvia kauniista lumikinoksista. No, et yleensä löydä niitä Helsingistä, ne ovat Lapissa. Me Slushissa olemme aina puhuneet omaleimaisuuden ja rehellisyyden puolesta, joten koitamme ottaa kaiken irti meidän paskamaisesta säästä, Vikkula kuvailee.